b'\n_START_ARTICLE_\nSpansk galgo\n_START_SECTION_\nOpprinnelse og alder\n_START_PARAGRAPH_\nSpansk galgo er en gammel mynderase som trolig kom til Den iberiske halv\xc3\xb8y med maurerne p\xc3\xa5 800-tallet. Opphavet er s\xc3\xa5ledes trolig sloughi og podenco (ibizahund), men p\xc3\xa5 1800-tallet har ogs\xc3\xa5 greyhound blitt krysset inn. F\xc3\xb8rst da fikk rasen sin endelige utforming._NEWLINE_Den spanske adlen skattet disse hundene for deres egenskaper som jakthunder og sosiale f\xc3\xb8lgesvenner. P\xc3\xa5 1600-tallet og 1700-tallet ble mange hunder eksportert til bl.a. Irland, der man fortsatt finner spor av den i form av den popul\xc3\xa6re lurcheren.\n_START_SECTION_\nUtseende, anatomi og fysikk\n_START_PARAGRAPH_\nDet er forskjell p\xc3\xa5 de galgos som avles for sitt eksteri\xc3\xb8r og p\xc3\xa5 de som avles for jakt og veddel\xc3\xb8p. De sistnevnte er gjerne kraftigere og mer kompakt bygget._NEWLINE_Rasen har mye til felles med greyhound hva utseende ang\xc3\xa5r, men den er ca. 10 cm lavere og litt mer rektangul\xc3\xa6r i formen. Muskulaturen er flat og langstrakt, i motsetning til greyhoundens mer bulende og mer eksplosive muskulatur. Det indikerer at denne hunden har mer stamina enn greyhound. Den gir ogs\xc3\xa5 et mer langbeint uttrykk. Skallen er flat og \xc3\xb8rene er noe st\xc3\xb8rre og h\xc3\xb8yere ansatt enn hos greyhound. Mye taler allikevel for at disse hundene har et felles opphav._NEWLINE_Spansk mynde skal v\xc3\xa6re elegant \xc3\xa5 se til, hurtig og ha lange, vakre linjer. Rasen finnes i to pelsvarianter, en korth\xc3\xa5ret og en ruh\xc3\xa5ret. Sistnevnte har middels lang pels og antydning til skjegg. De fleste farger og kombinasjoner er tillatt._NEWLINE_Hannene blir ca. 62-70 cm i skulderh\xc3\xb8yde, tispene ca. 60-68 cm. Vekten ligger p\xc3\xa5 ca. 25-30 kg hos hannhunder og 20-25 kg hos tisper.\n_START_SECTION_\nBruksomr\xc3\xa5de\n_START_PARAGRAPH_\nSpansk mynde er avlet for hetsjakt p\xc3\xa5 hare og annet sm\xc3\xa5vilt, og jakter best alene. I Spania drives det fortsatt endel hetsjakt med mynder, selv om dette n\xc3\xa5 er forbudt i de fleste andre vestlige land._NEWLINE_Spansk mynde er ogs\xc3\xa5 ofte \xc3\xa5 se p\xc3\xa5 veddel\xc3\xb8psbanen, spesielt i hjemlandet. Totalisatorspill er tillatt og meget popul\xc3\xa6rt i Spania. I vesten for\xc3\xb8vrig er denne hunden f\xc3\xb8rst og fremst en god familiehund, dernest en sjelden og meget vakker utstillingshund. Den skal ogs\xc3\xa5 ha meget gode egenskaper i lure coursing.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nSpansk mynde har et mildt lynne, men er gjerne litt egenr\xc3\xa5dig og ofte litt sky og skeptiske til fremmede. Den regnes imidlertid som en god og snill familiehund, som er rolig inne og aktiv ute. Den er n\xc3\xb8ysom i kosten og ofte sv\xc3\xa6rt flokkorientert._NEWLINE_Rasen er popul\xc3\xa6r i Spania, hvor den forekommer i rikelig antall, men den er fortsatt ganske sjelden utenfor hjemlandet. Som type har den alle s\xc3\xa6rtrekkene til vestlige mynder.\n_START_SECTION_\nAnnet\n_START_PARAGRAPH_\nRasen trenger endel mosjon for \xc3\xa5 trives, samt regelmessig b\xc3\xb8rsting. I Norge organiseres rasen av Norsk Myndeklubb.'